Sitgesinfoguia – El CNL obre les inscripcions per als cursos de català per a adults
El CNL obre les inscripcions per als cursos de català per a adults
L’1 de setembre comença el període d’inscripció als cursos de català per a adults que el CNL de l’Alt Penedès i el Garraf organitza per al proper quadrimestre. Els certificats estan homologats amb els de la Direcció General de Política Lingüística.
El Centre de Normalització Lingüística (CNL) de l’Alt Penedès i el Garraf convida a millorar les competències en l’ús del català. Sota el lema Connecta’t al català, l’oferta de cursos que s’obren a Sitges, i també a Sant Pere de Ribes, Vilanova i la Geltrú, Cubelles, Vilafranca del Penedès i Sant Sadurní d’Anoia, cobreix un ampli ventall de necessitats. Des del web del CNL (/xarxa/cnlaltpenedes/ensenyament) es pot accedir a tota la informació actualitzada sobre aquests cursos.
A partir de l’1 de setembre, les persones que estiguin interessades a seguir un curs de català per a adults s’han de posar en contacte amb el servei o oficina de català més propera per demanar hora per fer una prova de nivell. Un cop establert el curs que convé seguir, podran formalitzar la matrícula el 21 de setembre l’alumnat de nivell bàsic; el 22 l’alumnat de nivell elemental, intermedi o cursos complementaris, i el 23 l’alumnat de cursos més alts com els de suficiència i C2.
Els cursos de català per a adults ofereixen diferents maneres d’aprendre la llengua per satisfer una demanda molt diversa. Per una banda, en la modalitat presencial, es poden seguir els successius nivells, des del més bàsic, per a persones que no entenen el català, fins al curs que prepara per a l’obtenció del C2. Per alltra banda, s’ofereixen cursos semipresencials des del nivell intermedi 1 fins al suficiència 3. Cada curs permet obtenir un certificat oficial, homologat amb els de la Direcció General de Política Lingüística.
Amés a més d’aquestes modalitats amb certificat oficial, s’ofereixen també altres cursos específics adreçats a persones que treballen en l’atenció al públic, i tallers complementaris per millorar l’expressió escrita o la fluïdesa oral, tallers d’ortografia, de coneixements gramaticals o de llengua i gastronomia, i altres que es poden oferir a demanda de les persones o les empreses que es posin en contacte amb el CNL.
Aquesta varietat respon a la voluntat del Consorci per a la Normalització Lingüística d’oferir solucions formatives adequades per ajudar les persones que s’inscriuen als cursos a ampliar el seu coneixement de la llengua i incentivar-ne l’ús en qualsevol àrea de la seva vida, tant personal i social com professional. En aquest sentit, el Consorci també organitza un gran nombre d’activitats culturals perquè els alumnes posin en pràctica els seus aprenentatges, comparteixin experiències i ampliïn els seus coneixements de cultura catalana.
El programa Voluntariat per la llengua continua obert a tothom i en qualsevol moment es pot passar per un servei de català per omplir la fitxa per participar-hi. Aquest programa està orientat tant als alumnes dels cursos bàsics com a altres persones que vulguin practicar la llengua parlada o els calgui reforçar l’expressió oral, amb la col·laboració d’altres persones voluntàries que els ajuden a parlar i a expressar-se en català. El compromís d’aquestes parelles és compartir una hora a la setmana fora de l’aula durant un mínim de deu setmanes.